SKRIFTLIG FORESPØRGSEL P-1800/00

af Marit Paulsen (ELDR) til Kommissionen

(31. maj 2000)

Om: Eksport af levende dyr

I Rådets forordning (EF) nr. 1254/1999(1), som trådte i kraft den 1. januar 2000, fastsættes det, at ydelse af restitution for eksport af levende dyr er betinget af, at dyrevelfærdsbestemmelserne i fællesskabsforskrifterne, navnlig om beskyttelse af dyr under transport, overholdes (artikel 33, stk. 9).

Af Rådets direktiv 91/628/EØF(2) (ændret ved Rådets direktiv 95/29/EF(3)), fremgår bl.a., at medlemsstaterne drager omsorg for, at ingen transportvirksomhed transporterer eller lader dyr transportere under sådanne forhold, at de kan komme til skade eller påføres unødig lidelse, at dyr ikke må bindes ved hornene eller ved næsering, og at dyrene under transporten ikke må løftes op ved hoved, horn, ben, hale eller pels.

Trods disse forskrifter bringer europæiske tv-stationer nu igen afsløringer af netop en sådan ulovlig praksis, hvor dyrene udsættes for en ufattelig grusom, uværdig og aldeles forkastelig behandling. Dette kan ikke fortsætte.

Hvad gør Kommissionen for at kontrollere og sikre, at dyrebeskyttelsesbestemmelserne i forordning (EF) nr. 1254/1999 overholdes?

Hvor mange eksportrestitutioner er blevet inddraget på grund af overtrædelse af nævnte bestemmelser?

(1) EFT L 160 af 26.6.1999, s. 21.

(2) EFT L 340 af 11.12.1991, s. 17.

(3) EFT L 148 af 30.6.1995, s. 52.

Svar afgivet på Kommissionens vegne af Franz Fischler

(14. juli 2000)

Den dårlige behandling af dyr under transport, som er i modstrid med Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF, kan lige så godt finde sted i forbindelse med en transport af dyr inden for Fællesskabet som i forbindelse med en transport af dyr, der indføres til Fællesskabet eller udføres til tredjelande.

Hvis det konstateres, at normerne for beskyttelse af dyr under transport ikke er overholdt, er det i EF-reglerne for eksportrestitutioner for kvæg (artikel 33, stk. 9, i Rådets forordning (EF) nr. 1254/1999 af 17. maj 1999 om den fælles markedsordning for oksekød og artikel 1 i Kommissionens forordning (EF) nr. 615/98)fastsat, at der ikke ydes eksportrestitutioner for disse dyr. Kommissionens forordning (EF) nr. 615/98 af 18. marts 1998 indeholder særlige gennemførelsesbestemmelser for ordningen med eksportrestitutioner for så vidt angår kvægs velfærd under transport(1).

Ifølge henholdsvis artikel 2 og 3 i nævnte forordning skal der foretages systematisk kontrol ved udførsel af dyr fra EF's toldområde samt en målrettet kontrol ved dyrenes aflæsning i tredjelandene. Det er kun når bestemmelserne i nævnte forordning er overholdt, at eksportøren kan få udbetalt en eksportrestitution.

Med hensyn til de restitutioner, der er blevet afvist eller geninddrevet som følge af manglende overholdelse af ovennævnte bestemmelser, råder Kommissionen ikke over de ønskede oplysninger. Kommissionen vil henvende sig til medlemsstaterne for at få at vide, hvilke restitutioner der er blevet afvist eller geninddrevet i betragtning af de nye krav til beskyttelse af dyr under transport, der blev indført ved forordning (EF) nr. 615/98, der gælder fra den 1. september 1998. Kommissionen vil ikke undlade at holde det ærede medlem underrettet om resultatet af denne efterforskning, når det foreligger.

(1) EFT L 82 af 19.3.1998.